પોતાના ગ્રુપમાં નંબર વન ટીમ બનવા માટેની ટક્કરમાં ઘોઘારી વીસા શ્રીમાળી જૈન સામે ૨૦૦૮ અને ૨૦૦૯ની ચૅમ્પિયન ટીમ વાગડ વીસા ઓસવાળ જૈને ટૉસ જીતીને બૅટિંગનો નિર્ણય કર્યો હતો. પ્રથમ ઓવરમાં જ કૅપ્ટન ચિરાગ નિસર માત્ર ૪ રન બનાવીને દર્શન વસાના બૉલમાં કૅચઆઉટ થતાં ટીમમાં સોપો પડી ગયો હતો, પરંતુ ઓપનર રોનક ગાલા અને ત્રીજા ક્રમના અનુભવી ભાવેશ ગાલાની સમજદારીપૂર્વકની બૅટિંગથી ટીમનો સ્કોર વધતો રહ્યો હતો ત્યારે ૨.૫ ઓવરમાં ૩૦ના સ્કોર પર ભાવેશ ગાલા આઉટ થતાં રનગતિ ધીમી પડી ગઈ હતી. એવામાં ચોથી ઓવરમાં ૪૬ના સ્કોર પર રોનક ગાલા પણ ૨૩ રન બનાવીને આઉટ થઈ જતાં વધુ સ્કોર થવાની આશા રહી નહોતી. પાંચમા ક્રમે બૅટિંગમાં ઊતરેલા અંકિત ગાલા (૩૨)એ લાંબો સમય પિચ પર ટકીને ચાન્સ મળે ત્યારે બૉલને બાઉન્ડરીની બહાર મોકલીને ટીમના સ્કોરને વધાર્યો હતો. જંગી જુમલો ખડકવા માટે જાણીતી આ ભૂતપૂર્વ ચૅમ્પિયન ટીમ ઘોઘારી વીસા શ્રીમાળી જૈનની બોલિંગમાં ૧૦ ઓવરના અંતે પાંચ વિકેટે ૯૮ રન જ કરી શકી હતી.